作者:吳筠
標題:緱山廟
內容:朝吾自嵩山，驅駕遵洛汭。逶遲轘轅側，仰望緱山際。王子謝時人，笙歌此賓帝。仙材夙所稟，寶位焉足系。為迫丹霄期，闕流蒼生惠。高蹤邈千載，遺廟今一詣。肅肅生風雲，森森列松桂。大君弘至道，層構何壯麗。稽首環金壇，焚香陟瑤砌。伊餘超浮俗，塵慮久已閉。況複清夙心，蕭然葉真契。